l-orizzont – Il-gvern jemenda l-liġi għal tiftix taż-żejt konġunt ma’ pajjiżi oħra li magħhom hemm kwistjonijiet territorjali. Dawn huma l-Libja, it-Tuneżija u l-Italja. Bħalissa għaddej it-tħaffir għal bir esploratorju taż-żejt bl-isem ta’ Ħaġar Qim. Iffirmat il-ftehim kollettiv għall-ħaddiema tal-IPSL. Issir ġustizzja wara 11-il sena jirrapporta l-ġurnal hekk kif kien iffirmat ftehim bejn il-Management tal-IPSL u l-GWU. Tlifna Missier hija l-istorja ewlenija fuq l-ewwel paġna ta’ l-orizzont. Imut Anton Cassar, l-ewwel editur ta’ l-orizzont u wieħed mill-pijunieri fil-qasam tal-ġurnaliżmu Malti The Malta Independent L-Awtorita tal-Ambjent u l-Ippjanar il-MEPA twaqqaf l-iżvilupp illegali fuq il-bajja ta’ San Blas. L-iżviluppatur Joseph Portelli jgħid li l-art hija tiegħu. Minkejja dan kien ordnat iħallas ħamsin ewro kull ġurnata sakemm jitneħħew l-istrutturi ilegali li bena fuq il-bajja. Għaqdiet mhux governattivi isostnu li kien hemm abbuż sakemm il-ġurnal żvela dettalji dwar l-istrutturi illegali Matthew Modine mistenni jieħu sehem fi drama b’tema misterjuża li se ssir Malta. Il-fergħa kummerċjali tat-teknoloġija ta’ Hili Ventures akkwistat l-akbar fergħa tal-Apple Premium Resellers fil-Polonja. In-Nazzjon – Il-Kap tal-Oppożiżżjoni Simon Busuttil fil-Parlament isejjaħ għal front komuni f’pajjiżna biex tkun indirizzata l-isfida tal-immigrazzjoni irregolari. Aktar traġedji fil-Mediterran fl-aħħar jiem fl-isfond tal-operazzjonijiet kontinwi ta’ ħidma u salvataġġ mill-qawwiet marittimi Taljani. L-Ombudsman l-Imħallef Emeritu Joseph Said Pullicino lest jiltaqa’ mal-ministru Manoel Mallia biex jiddiskutu nuqqas ta’ qbil bil-punt tat-tluq jibqa’ li jkun salvagwardjat id-dritt ta’ kull membru tal-armata li jirrapporta l-ilmenti li jkollu mal-ombudsman. Ir-Renju UNit – Jinstab ħati Rolf Harris li kellu wkoll konnessjonijiet minħabba xogħlu ma’ Malta instab ħati li ħebb sesswalment għall-erba’ bniet. Tazza tad-Dinja: Franza u l-Ġermanja jkomplu javvanzaw għall-kwarti tal-finali. The Times of Malta : Il-Maltin fost l-aktar popli tal-Unjoni Ewropea li huma sodisfatti bis-suq tal-karozzi second hand. Skont l-istatistika dwar il-konsumaturi u kif jaħsbuha dwar 52 prodotti u servizzi jirriżulta li 83.3 tal-Maltin huma sodisfatti b’dan is-suq u jikkunsidrawh bħala kompettitiv ħafna. Il-leblieba għall-ġelat wasslet lil raġel biex jeħel multa ta’ 700 ewro meta kiser il-kundizzjonijiet tal-ħelsien mill-arrest tiegħu. Pierre Cremona kien fil-mira ta’ splużjoni ta’ bomba fl-Armier is-sena l-oħra. Storja ritratt mill-qasam tad-divertiment – Rolf Harris jinstab ħati ta’ 12 il- akkuża miġjuba kontrih dwar attakki indiċenti fuq tfajliet żgħar. L-akkużi huma mifruxa fuq perjodu ta’ 20 sena.